Nafsiah Mboi

Andi Nafsiah Walinono Mboi (lahèr 14 Juli 1940) èngghi panèka Menteri Kasèhadhân Indonèsia è Kabinèt Indonèsia Bersatu II. Salèrana aghântèè Endang Rahayu Sedyaningsih sè sèdhâ amarghâ panyakèt kanker è tangghâl 2 Mei 2012. Nafsiah Mboi aropa'aghi sala sèttong orèng Indonèsia sè onèng narèma Ramon Magsaysay Award. Salèrana adèdikasiyaghi kaodi'ânna è bidhâng kasèhadhân sarta sosial, khosossa è hal sè akaèt sarèng penanggulangan HIV/AIDS. Dhalem riwayât pandidighânna, Mboi èngghi panèka sorang dokter spèsialis ana' sè araè ghellâr Master of Public Health (MPH) dâri Institute of Tropical Medicine, Antwerpen, Belgia è taon 1990 bân onèng adhâddhi research fellow kaghâbây Takemi Program dhalem kasèhadhân internasional è Universitas Harvard, Cambridge, AS è taon 1990-1991.

 Karièr 
Karièr Nafsiah è bidhâng kasèhadhân èmolaè molaè taon 1978, nalèka salèrana alako bhâreng sarèng rakana, Ben Mboi, sè bâjâ gâpanèka atogas minangka Gubernur Nusa Tenggara Timur (NTT) dhalem ngangka' dherjhât kasèhadhân bân kasajahtara'an masyarakat NTT sè è masa gâpanèka aropa'aghi provinsi sè katèngghâlan. Karyana è bidhâng palayanan pamrènta'an onèng mabhâkta pasangngan panèka narèma Ramon Magsaysay Award taon 1986, salaèn panghargâ'ân nasional laènna, tamaso' Satyalancana Bhakti Sosial taon 1989. Salèrana jhughân èkennal aktif è bidhâng HAM bân onèng adhâddhi Katowa Komite Hak-hak Ana' kaghâbây PBB. È bidhâng pamrènta'an, salèrana onèng adhâddhi angghuta MPR RI è taon 1982-1987. Molaè 2006, Nafsiah èkaparcajâ ajabat minangka Sekretaris Eksekutif Komisi Penanggulangan AIDS (KPA) Nasional bân Bâkkèl Katowa Komisi Nasional (Komnas) Perempuan. Alumni Fakultas Kedokteran Universitas Indonesia panèka jhughân noro' amèmpin lahèrra Komitmen Sentani è taon 2004 sè dhâddhi tongghâ' komitmen pamrènta pusat bân daèrah kaghâbây penanggulangan AIDS.

È tangghâl 13 Juni 2012, Nafsiah èangghâ' adhâddhi Menteri Kasèhadhân sarèng Prèsidèn Susilo Bambang Yudhoyono. Kalabân ètunju'na Nafsiah, kementerian panèka sacara berturut-turut èèssè sarèng menteri babine', èngghi panèka Siti Fadilah Supari bân Endang Rahayu Sedyaningsih. Katello babine' panèka sadâjâna aprofèsi dokter: Siti dokter spèsialis jantung, Endang dokter spèsialis kasèhadhân masyarakat, bân Nafsiah dokter spèsialis ana'. Sanajjân ampon pan-bârâmpan kalè dhâddhi kandidat Menteri Kasèhadhân, kasmpadhân gâpanèka bhuru dâpa' nalèka osiana ampon seppo. Data Kementerian Kasèhadhân mancathet jha' Nafsiah èngghi panèka Menteri Kasèhadhân kalabân omor palèng towa sè onèng ajabat, èngghi panèka 71 taon.

 Sombher